Ir-Regolament tal-Kummissjoni (KE) Nru 491/95
tat-3 ta’ Marzu 1995
li jemenda r-Regolament (KEE) Nru 3600/92 u r-Regolament (KE) Nru 933/94, b’mod partikolari fir-rigward ta’ l-integrazzjoni ta’ l-awtoritajiet pubbliċi nominati u l-produtturi fl-Awstrija, fil-Finlandja u fl-Isvezja fl-implimentazzjoni ta’ l-ewwel stadju tal-programm ta’ xogħol riferit f’Artikolu 8 (2) tad-Direttiva tal-Kunsill 91/414/KEE dwar it-tqegħid fis-suq ta’ prodotti għall-ħarsien tal-pjanti.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid fis-suq ta’ prodotti għall-ħarsien talpjanti [1], l-aħħar emendata bid-Direttiva tal-Kummissjoni 94/79/KE [2], u b’mod partikolari l-Artikolu 8(2) tagħha,
Wara li kkunsidrat ir-Regolament tal-Kummissjoni (KEE) Nru 3600/92 tal-11 ta’ Diċembru 1992 li jistabbilixxi r-regoli dettaljati għall-implimentazzjoni ta’ l-ewwel stadju tal-programm ta’ xogħol riferit fl-Artikolu 8(2) tad-Direttiva 91/414/KEE dwar it-tqegħid fis-suq ta’ prodotti għall-ħarsien tal-pjanti [3], u b’mod partikolari l-Artikoli 5(2) u (5) tiegħu,
Billi minħabba l-adeżjoni ta’ l-Awstrija, il-Finlandja u l-Isvezja mal-Komunità Ewropea inħoloq żbilanċ fir-responsabbiltajiet merfugħa mill-Istati Membri bħala relaturi għad-89 sustanza attiva koperti mill-ewwel fażi tal-programm ta’ xogħol għall-assessjar mill-ġdid tas-sustanzi attivi fis-suq sentejn wara d-data tan-notifika tad-Direttiva 91/414/KEE; billi f’sitwazzjoni bħal din, trid issir riallokazzjoni ta’ sustanzi attivi; billi l-Annessi I u III għar-Regolament tal-Kummissjoni (KE) Nru 933/94 tas-27 ta’ April 1994 li jistabbilixxu s-sustanzi attivi ta’ prodotti għall-ħarsien tal-pjanti u li jaħtru l-Istati Membri relaturi għall-implimentazzjoni tar-Regolament tal-Kummissjoni (KEE) Nru 3600/92 [4] għandhom għalhekk jiġu emendati;
Billi n-numru ta’ sustanzi li għandhom jiġu riallokati jrid jiġi limitat għall-minimu meħtieġ biex ikun żgurat bilanċ xieraq fir-responsabbiltajiet merfugħa minn kull wieħed mill-15-il Stat Membru;
Billi, madanakollu, ir-riallokazzjoni għandha wkoll tqis il-ħtieġa li sustanzi bi proprjetajiet simili jiġu evalwati minn Stat Membru wieħed u wkoll il-ħtieġa li jiġi żgurat li wara l-allokazzjoni mill-ġdid, is-sustanzi kollha jiġu eżaminati mill-Istat Membru nominat bħala relatur li jkun awtorizza s-sustanza;
Billi kellhom ukoll jitqiesu indikazzjonijiet minn ċerti Stati Membri dwar l-istadju avvanzat diġà milħuq fil-preparazzjoni ta’ l-evalwazzjoni ta’ ċerti sustanzi attivi;
Billi, biex jiġu sodisfatti dawn il-ħtiġiet, kien meħtieġ li sustanza waħda tiġi riallokata bejn l-Istati Membri tal-Komunità kif kostitwita fil-31 ta’ Diċembru 1994;
Billi min jinnotifika sustanzi attivi riallokati lil Stat Membru relatur ieħor irid ikollu garanzija ta’ flessibilità fir-rigward ta’ l-adeżjoni mat-temma taż-żmien iffissata għall-introduzzjoni ta’ l-inkartamenti, fejn jista’ juri li l-allokazzjoni mill-ġdid wasslet għal dewmien fil-preżentazzjoni ta’ l-inkartamenti lill-Istat Membru nominat relatur ġdid;
Billi jeħtieġ disposizzjoni biex l-Istat Membru relatur oriġinali jgħaddi lill-Istat Membru nominat relatur ġdid il-korrispondenza u l-informazzjoni kollha li jkun irċieva bħala Stat Membru relatur fuq is-sustanza attiva kkonċernata;
Billi l-produtturi kollha (jiġifieri fabbrikanti u importaturi ta’ sustanzi prodotti barra mill-Komunità) li għandhom uffiċċju permanenti fit-territorju ta’ wieħed mill-Istati Membri ġodda iridu jingħataw l-opportunità li jieħdu sehem fil-programm bi dritt; billi din l-opportunità m’għandhiex madanakollu taffettwa l-iskeda oriġinali tax-xogħol;
Billi l-parteċipazzjoni ta’ min jinnotifika fil-programm ta’ xogħol hija eżerċizzju fit-tul li teħtieġ disposizzjonijiet iktar speċifiċi għal każijiet fejn in-notifikatur jiddeċiedi li jirtira l-parteċipazzjoni tiegħu jew li jilħaq ftehim għat-trasferiment tal-parteċipazzjoni tiegħu lil produttur ieħor; billi trasferiment simili jista’ jkun ta’ interess partikolari għal produtturi fl-Istati Membri ġodda li oriġinarjament kienu mitluba jipparteċipaw permezz ta’ notifikatur li kellu l-uffiċċju permanenti f’wieħed mit-12-il Stat Membru qabel id-dħul;
Billi l-miżuri provduti f’dan ir-Regolament jaqblu ma’ l-opinjoni tal-Kumitat Permanenti għas-Saħħa tal-Pjanti,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3600/92 huwa emendat kif ġej:
1. fl-Artikolu 4, jidħol il-paragrafu 1a:
"’1a. Minkejja d-disposizzjonijiet fil-paragrafu 1, produtturi li għandhom uffiċċju permanenti fl-Awstrija, fil-Finlandja jew fl-Isvezja jistgħu jinnotifikaw lill-Kummissjoni sa mhux iktar tard mit-30 ta’ April 1995’";
2. L-Artikolu 5 huwa emendat kif ġej:
(a) is-subparagrafu li ġej jiżdied ma’ paragrafu 5:
"Fejn dan l-Istat Membru differenti ġie nominat bħala Stat Membru relatur, l-Istat Membru oriġinali għandu jinforma dwar dan lin-notifikaturi interessati u għandu jgħaddi lill-Istat Membru nominat relatur ġdid, il-korrispondenza u l-informazzjoni kollha li hu kien irċieva bħala Stat Membru relatur għas-sustanza attiva kkonċernata. ’";
(b) jiżdied il-paragrafu 6 li ġej:
"’6 . Meta min jinnotifika jiddeċiedi li jtemm il-parteċipazzjoni tiegħu fil-programm ta’ xogħol għal sustanza attiva, huwa għandu jinforma b’dan lill-Istat Membru relatur, lill-Kummissjoni u lin-notifikaturi l-oħra għas-sustanza kkonċernata.
Meta min jinnotifika jaqbel ma’ produttur ieħor biex dan jieħu postu għall-iskopijiet ta’ parteċipazzjoni fil-programm ta’ xogħol skond dan ir-Regolament, in-notifikatur u dan il-produttur l-ieħor għandhom jinfurmaw lill-Istat Membru relatur u lill-Kummissjoni permezz ta’ dikjarazzjoni komuni fejn jiġi miftiehem li dan il-produttur l-ieħor se jieħu post in-notifikatur oriġinali fit-twettiq tad-doveri ta’ notifikatur stabbiliti fl-Artikoli 6 sa 8; huma għandhom jiżguraw li n-notifikaturi l-oħra għas-sustanza kkonċernata jiġu infurmati wkoll.’";
3. fl-Artikolu 6(5), l-ewwel inċiż jinbidel b’dan li ġej:
"’- temma taż-żmien ġdida ngħatat għas-sottomissjoni ta’ l-inkartament skond il-ħtiġiet ta’ paragrafi 2 u 3; temma taż-żmien ġdida tingħata biss fejn id-dewmien ikun ippruvat li ġie kkaġunat minn sforzi biex jiġu preżentati inkartamenti kollettivi, jew bi sforzi addizzjonali li jrid jagħmel in-notifikatur (jew notifikaturi) minħabba deċiżjoni li jiġi nominat relatur Stat Membru ieħor skond l-Artikolu 5(5),’’";
4. fl-Artikolu 7(1)(a), jiżdied dan li ġej:
"l-ordni ta’ l-eżami, madankollu, ma tiġix affettwata minn inkartamenti preżentati min-notifikaturi riferiti fl-Artikolu 4(1)(a)’."
Artikolu 2
Ir-Regolament (KE) Nru 933/94 huwa b’dan emendat kif ġej:
1. fl-Anness I, għas-sustanzi attivi li ġejjin li huma msemmija f’kolonna A, l-Istati Membri nominati relaturi huma emendati kif ġej f’kolonna B:
"A | B |
Isem | Stat Membru li Jirrapporta |
Amitráz | L-Awstrija |
Lamba-cyhalothrin | L-Iżvezja |
Deltamethrin | L-Iżvezja |
Lindane | L-Awstrija |
Dinocap | L-Awstrija |
Propiconazol | Il-Finlandja |
Alachlor | Spanja |
Ethofumesate | L-Iżvezja |
Desmedipham | Il-Finlandja |
Phenmedipham | Il-Finlandja |
Propyzamide | L-Iżvezja |
Pyridate | L-Awstrija" |
2. dan li ġej jiżdied ma’ l-Anness III:
AWSTRIJA
Bundesministerium fuer Land- und Forstwirtschaft,
p.a. Bundesamt und Forschungszentrum fuer Landwirtschaft,
Trunnerstrasse 5,
A-1020 Wien;
FINLANDJA
Kasvintuotannon tarkastuskeskus,
Torjunta-aineiden toimiala,
PL 42,
FIN-00501 Helsinki;
SVEZJA
Kemikalieinspektionen,
PO Box 1384,
S-17127 Solna.
Artikolu 3
Dan ir-Regolament għandu jidħol fis-seħħ fis-seba’ jum wara l-publikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit 3 ta’ Marzu 1995.